section_heading: Obilježja
paragraph_text: Naručen je 28. rujna 1989. godine, a isporuka je bila predviđena za polovicu 1991. godine. Radno je porinut je 23. siječnja 1991. godine, ali zbog velikosrpske agresije izgradnja je dosta kasnila, i nije bila spremna za prva morska testiranja sve do siječnja 1992. godine. Nakon drugih morskih testiranja ožujka 1992. godine Frans Suell otplovio je u Rijeku na dovršavanje gradnje i predaje Eurowayu. Brod je vlasnicima primopredan 4. svibnja 1992. godine i otplovio je u Malmö. Dana 16. svibnja 1992. godine Frans Suell kršten je u Malmöu, a kuma broda bila je švedska operna pjevačica Birgit Nilsson. Sljedećeg dana otplovila je na prvu plovidbu od Malmöa do Travemündea i Lübecka, a na brodu su bili samo uzvanici.